בראשית פרק לח: יהודה ותמר

מבוא

באמצע תיאורי השתלשלות מכירת יוסף חורג הכתוב ומתאר את קורות יהודה והולדת בניו. ביחידה זו ננסה להבין את כוונת התורה בהבאת המעשה ביהודה ותמר במהלך אירועי מכירת יוסף, ומה בא ללמדנו פרק זה.

שאלה מכוונות למידה

א. מדוע מופיע הפרק אודות יהודה באמצע סיפור מכירת יוסף?

ב. כיצד מתחבר הפרק לפרקים בתוכם הוא נמצא?

ג. מה אנו לומדים אודות הדמויות המעורבות בפרק זה?

ד. כיצד מתחברים המהלך האנושי והמהלך האלוקי ("הסיבתיות הכפולה")?

|  |
| --- |
| הקדמה למעשה יהודה ותמר |

"מעשה יהודה ותמר נקרא ומתרגם"

תוספתא מגילה ג, יט

יש נקראין ומתרגמין, נקראין ולא מתרגמין, לא נקראין ולא מתרגמין.

מעשה בראשית - נקרא ומתרגם; מעשה לוט ושתי בנותיו - נקרא ומתרגם; **מעשה יהודה ותמר - נקרא ומתרגם.**

פירוש המאירי, מגילה כה, ע"א

ועניין "מתרגם", רצה לומר בבית הכנסת שהוא הפרסום הגדול, הא כל אחד בביתו אין לך דבר שאינו מתרגם.

מעשה יהודה ותמר נקרא ומתרגם, שאין כאן גנאי לאחד מהם ולא עוד אלא ששבח הוא לו על מה שהודה.

פרק לח הוא פרק מורכב ועוסק בנושאים רגישים לכן יש הנמנעים מללמדו. מעניין שאף חז"ל היו ערים לכך ולכן מצינו הלכה שיש לקרוא ולתרגם בציבור את מעשה יהודה ותמר. הוראה זו מלמדת שהיו כאלו שסברו שלא ראוי לעשות זאת, ולכן היה צורך לומר במפורש אחרת. לפי דברי התוספתא את "מעשה יהודה ותמר" יש לקרוא בציבור ולהסבירו, כי בסופו של דבר יש בו משום שבח ליהודה על התנהגותו.

ביאור המושג "יִבּוּם"

מעשה יהודה ותמר מבוסס על המושג "**יִבּוּם**", לכן נבאר תחילה מושג זה:

דברים כה

(ה) כִּי יֵשְׁבוּ אַחִים יַחְדָּו וּמֵת אַחַד מֵהֶם וּבֵן אֵין לוֹ לֹא תִהְיֶה אֵשֶׁת הַמֵּת הַחוּצָה לְאִישׁ זָר

יְבָמָהּ יָבֹא עָלֶיהָ וּלְקָחָהּ לוֹ לְאִשָּׁה **וְיִבְּמָהּ**:

(ו) וְהָיָה הַבְּכוֹר אֲשֶׁר תֵּלֵד יָקוּם עַל שֵׁם אָחִיו הַמֵּת **וְלֹא יִמָּחֶה שְׁמוֹ מִיִּשְׂרָאֵל**:...

* ****רמב"ן****

**אבל הענין סוד גדול** מסודות התורה בתולדת האדם, וניכר הוא לעיני רואים אשר נתן להם השם עיניים לראות ואזנים לשמוע. והיו החכמים הקדמונים קודם התורה יודעים כי יש תועלת גדולה בָּיִבּוּם האח, והוא הראוי להיות קודם בו ואחריו הקרוב במשפחה, כי כל שארו הקרוב אליו ממשפחתו אשר הוא יורש נחלה יגיע ממנו תועלת. והיו **נוהגים לישא אשת המת האח או האב או הקרוב מן המשפחה**.

* יש לציין כי מצוות הייבום שבתורה (דברים כה) מתייחסת **אך ורק לאח.** לעומת זאת לאב נאסר לשאת את כלתו והוא אינו יכול ליָבֶּם. כמו-כן על פי התורה היָבָּם יכול לסרב ליָבֶּם אך במקרה כזה הוא יהיה חייב לעשות "חליצה" ולשחרר את האשה, על מנת שתוכל להינשא לאחר. לפי הרמב"ם גם האישה רשאית לסרב ליבום (הלכות ייבום וחליצה, פרק א, ב).
* הרמב"ן ופרשנים נוספים סוברים (רמב"ם, רד"ק ועוד) **שמנהג היבום היה קיים עוד לפני מתן תורה** בהר סיני. עוד סובר הרמב"ן שבמנהג הקדום, לפני מתן תורה, הייבום היה יכול להתבצע לא רק על ידי האח אלא גם על ידי כל קרוב משפחה, אם כי עדיפות הראשונה - שהאח ייבם. וכשניתנה התורה נקבע שיבום מותר רק ע"י אח!
* לדעת הרמב"ן אנו פוגשים בפרקינו במנהג קדום הנובע, מידע נסתר ועמוק כי יש תועלת גדולה ביבום ע"י האח. יהודה פועל כאן מחכמתו העמוקה, טרם ניתנה התורה, ומתוך כוח התשובה והתיקון המיוחד לו, אפשר לתקן אפילו את המוות! המת ללא זרע - ימשיך להתקיים מבחינה מסוימת בילד הראשון שיוולד מהייבום. הייבום נחשב **למעשה חסד גדול** שעושה האח כלפי אחיו המת כי ע"י מעשה זה הילד שנולד מהיבום לא יקרא על שם המֵיָבֶּם (אביו הביולוגי), אלא הוא "יָקוּם עַל שֵׁם אָחִיו הַמֵּת וְלֹא יִמָּחֶה שְׁמוֹ מִיִּשְׂרָאֵל" (דברים כה, ו)

עמירם: העניין על שם מי נקרא הבן שנולד הוא לא רק סמנטי אלא יש לכך השלכות בירושה.

|  |
| --- |
| [חלק א: קורות יהודה ברדתו מאחיו](http://lilmod.cet.ac.il/ShowItem.aspx?ItemID=e7b3c7f6-76b1-440e-ae07-328587bd4bb5&lang=HEB) |

בראשית לח

(א) וַיְהִי בָּעֵת הַהִוא וַיֵּרֶד יְהוּדָה מֵאֵת אֶחָיו וַיֵּט עַד אִישׁ עֲדֻלָּמִי וּשְׁמוֹ חִירָה:

(ב) וַיַּרְא שָׁם יְהוּדָה בַּת אִישׁ כְּנַעֲנִי וּשְׁמוֹ שׁוּעַ וַיִּקָּחֶהָ וַיָּבֹא אֵלֶיהָ:

(ג) וַתַּהַר וַתֵּלֶד בֵּן וַיִּקְרָא אֶת שְׁמוֹ **עֵר**:

(ד) וַתַּהַר עוֹד וַתֵּלֶד בֵּן וַתִּקְרָא אֶת שְׁמוֹ **אוֹנָן**:

(ה) וַתֹּסֶף עוֹד וַתֵּלֶד בֵּן וַתִּקְרָא אֶת שְׁמוֹ **שֵׁלָה** וְהָיָה בִכְזִיב בְּלִדְתָּהּ אֹתוֹ:

(ו) וַיִּקַּח יְהוּדָה אִשָּׁה לְעֵר בְּכוֹרוֹ וּשְׁמָהּ תָּמָר:

(ז) וַיְהִי עֵר בְּכוֹר יְהוּדָה רַע בְּעֵינֵי ה' וַיְמִתֵהוּ ה':

(ח) וַיֹּאמֶר יְהוּדָה לְאוֹנָן בֹּא אֶל אֵשֶׁת אָחִיךָ **וְיַבֵּם אֹתָהּ וְהָקֵם זֶרַע לְאָחִיךָ**:

(ט) וַיֵּדַע אוֹנָן **כִּי לֹּא לוֹ יִהְיֶה הַזָּרַע** וְהָיָה אִם בָּא אֶל אֵשֶׁת אָחִיו וְשִׁחֵת אַרְצָה לְבִלְתִּי נְתָן זֶרַע לְאָחִיו:

(י) וַיֵּרַע בְּעֵינֵי ה' אֲשֶׁר עָשָׂה וַיָּמֶת גַּם אֹתוֹ:

(יא) וַיֹּאמֶר יְהוּדָה לְתָמָר כַּלָּתוֹ שְׁבִי אַלְמָנָה בֵית אָבִיךְ עַד יִגְדַּל שֵׁלָה בְנִי כִּי אָמַר פֶּן יָמוּת גַּם הוּא כְּאֶחָיו

וַתֵּלֶךְ תָּמָר וַתֵּשֶׁב בֵּית אָבִיהָ:

שמות הבנים

* רמב"ן בראשית לח, ג

ויקרא את שמו ער - יהודה קרא לבנו ער, מלשון 'עוררה את גבורתך'... ובבראשית רבה (פה, ד) אמרו: ער שהוער מן העולם. ולא שהייתה זו כוונת יהודה, אבל דרשו כי **השמות יורו על העתיד**.

1. עיין בפסוקים ג-ד ובדברי הרמב"ן, וענה:

א. לפי הרמב"ן מה מהמשמעות של שמו של האדם שניתן לו בעת לידתו?

ב. ברמב"ן שני פירושים למילה (לשם) "ער", אחד כוונתו למה שציפו מהבן שיהיה, והשני למה שקרה בפועל בעתיד. כתוב מהם שני הפירושים של הרמב"ן לשם - "ער"?

ג. על פי דרכו של הרמב"ן, הצע שני פירושים למילה (לשם) - "אונן"?

מדוע יהודה לא נותן לשלה להינשא לתמר?

|  |  |
| --- | --- |
| בראשית לח, יא  וַיֹּאמֶר יְהוּדָה לְתָמָר כַּלָּתוֹ שְׁבִי אַלְמָנָה בֵית אָבִיךְ עַד יִגְדַּל שֵׁלָה בְנִי כִּי אָמַר פֶּן יָמוּת גַּם הוּא כְּאֶחָיו... | |
| **רש"י**  כי אמר וגו' - כלומר דוחה היה אותה בֵקָּשׁ, שלא היה בדעתו להשיאה לו.  כי אמר פן ימות - מוחזקת היא זו שימותו אנשיה. | **⭘ רמב"ן**  והנכון בעיני שהיה שֵלָה ראוי ליָבֶּם, אבל לא רצה אביו שייבם אותה ועודנו נער ... כאחיו אשר מתו בנעוריהם, כי נערים היו, אין לאחד מהם שתים עשרה שנה, וכאשר יגדל וישמע למוסר אביו אז יתננה לו לאשה. |

1. עיין בפסוק יא ובדברי רש"י ורמב"ן וענה:

א. לפי הפשט, מה הן שתי הסיבות שבגלל יהודה לא נותן לשלה להינשא לתמר? (ולמי נאמרה כל סיבה?)

ב. לפי רש"י, מה סיבה האמתית שיהודה לא נותן לשלה להינשא תמר?

⭘ ג. לפי הרמב"ן, מה הסיבה האמתית שיהודה לא נותן לשלה להינשא תמר?

⭘ ד. מה ההבדל בין פירוש רש"י לבין פירוש רמב"ן, בהבנת תכניתו של יהודה וטעמה? (שני הבדלים)

|  |
| --- |
| [חלק ב: המפגש בין יהודה לתמר](http://lilmod.cet.ac.il/ShowItem.aspx?ItemID=e7b3c7f6-76b1-440e-ae07-328587bd4bb5&lang=HEB) |

בראשית לח

(יב) וַיִּרְבּוּ הַיָּמִים וַתָּמָת בַּת שׁוּעַ אֵשֶׁת יְהוּדָה וַיִּנָּחֶם יְהוּדָה וַיַּעַל עַל גֹּזֲזֵי צֹאנוֹ הוּא וְחִירָה רֵעֵהוּ הָעֲדֻלָּמִי תִּמְנָתָה:

(יג) וַיֻּגַּד לְתָמָר לֵאמֹר הִנֵּה חָמִיךְ עֹלֶה תִמְנָתָה לָגֹז צֹאנוֹ:

(יד) וַתָּסַר בִּגְדֵי אַלְמְנוּתָהּ מֵעָלֶיהָ וַתְּכַס בַּצָּעִיף וַתִּתְעַלָּף וַתֵּשֶׁב בְּפֶתַח עֵינַיִם אֲשֶׁר עַל דֶּרֶךְ תִּמְנָתָה

כִּי רָאֲתָה כִּי גָדַל שֵׁלָה וְהִוא לֹא נִתְּנָה לוֹ לְאִשָּׁה:

(טו) וַיִּרְאֶהָ יְהוּדָה וַיַּחְשְׁבֶהָ לְזוֹנָה כִּי כִסְּתָה פָּנֶיהָ:

(טז) וַיֵּט אֵלֶיהָ אֶל הַדֶּרֶךְ וַיֹּאמֶר הָבָה נָּא אָבוֹא אֵלַיִךְ כִּי לֹא יָדַע כִּי כַלָּתוֹ הִוא וַתֹּאמֶר מַה תִּתֶּן לִּי כִּי תָבוֹא אֵלָי:

(יז) וַיֹּאמֶר אָנֹכִי אֲשַׁלַּח גְּדִי עִזִּים מִן הַצֹּאן וַתֹּאמֶר אִם תִּתֵּן עֵרָבוֹן עַד שָׁלְחֶךָ:

(יח) וַיֹּאמֶר מָה הָעֵרָבוֹן אֲשֶׁר אֶתֶּן לָּךְ וַתֹּאמֶר חֹתָמְךָ וּפְתִילֶךָ וּמַטְּךָ אֲשֶׁר בְּיָדֶךָ וַיִּתֶּן לָּהּ וַיָּבֹא אֵלֶיהָ וַתַּהַר לוֹ:

(יט) וַתָּקָם וַתֵּלֶךְ וַתָּסַר צְעִיפָהּ מֵעָלֶיהָ וַתִּלְבַּשׁ בִּגְדֵי אַלְמְנוּתָהּ:

(כ) וַיִּשְׁלַח יְהוּדָה אֶת גְּדִי הָעִזִּים בְּיַד רֵעֵהוּ הָעֲדֻלָּמִי לָקַחַת הָעֵרָבוֹן מִיַּד הָאִשָּׁה וְלֹא מְצָאָהּ:

(כא) וַיִּשְׁאַל אֶת אַנְשֵׁי מְקֹמָהּ לֵאמֹר אַיֵּה הַקְּדֵשָׁה הִוא בָעֵינַיִם עַל הַדָּרֶךְ וַיֹּאמְרוּ לֹא הָיְתָה בָזֶה קְדֵשָׁה:

(כב) וַיָּשָׁב אֶל יְהוּדָה וַיֹּאמֶר לֹא מְצָאתִיהָ וְגַם אַנְשֵׁי הַמָּקוֹם אָמְרוּ לֹא הָיְתָה בָזֶה קְדֵשָׁה:

(כג) וַיֹּאמֶר יְהוּדָה תִּקַּח לָהּ פֶּן נִהְיֶה לָבוּז הִנֵּה שָׁלַחְתִּי הַגְּדִי הַזֶּה וְאַתָּה לֹא מְצָאתָהּ:

****המניע של תמר לפעול בדרך לא פשוטה****

רמב"ן בראשית לח, יא

וכאשר המתינה ימים רבים וראתה כי גדל שלה בעיניה, והוא עודנו נער לאביו כי אין לו עשר שנים והיה ממתין לו עוד, אז מהרה תמר ברב תאותה להוליד מזרע הקדש ועשתה המעשה הזה.

1. תמר רואה כי אין היא ניתנת לשלה, ומחליטה לפעול בדרך מסובכת מאד .לפי הרמב"ן מה הביא את תמר להתיר לעצמה לפעול בצורה כזאת? מה הייתה כוונתה?

המניע של יהודה לבוא אל תמר

בראשית לח

(טו) וַיִּרְאֶהָ יְהוּדָה וַיַּחְשְׁבֶהָ לְזוֹנָה כִּי כִסְּתָה פָּנֶיהָ:

(טז) וַיֵּט אֵלֶיהָ אֶל הַדֶּרֶךְ וַיֹּאמֶר הָבָה נָּא אָבוֹא אֵלַיִךְ כִּי לֹא יָדַע כִּי כַלָּתוֹ הִוא...

(יח) ... וַיָּבֹא אֵלֶיהָ וַתַּהַר לוֹ:

יהודה שצדיק היה, כיצד ניתן להסביר את מעשהו עם תמר? נענה על שאלה קשה זו בעזרת דברי אברבנאל:

* אברבנאל בראשית לח

ותמת בת שוע אשת יהודה - ונעצר יהודה מאשה ימים רבים, ובסיבת זה הרבה בו הזרע וגברה התאווה בו מה שלא היה עושה בחיי אשתו.

1. לפי אברבנאל, כיצד ניתן להסביר את מעשהו של יהודה?

השכר והערבון

בראשית לח

(טז) ...וַתֹּאמֶר מַה תִּתֶּן לִּי כִּי תָבוֹא אֵלָי:

(יז) וַיֹּאמֶר אָנֹכִי אֲשַׁלַּח גְּדִי עִזִּים מִן הַצֹּאן וַתֹּאמֶר אִם תִּתֵּן עֵרָבוֹן עַד שָׁלְחֶךָ:

(יח) וַיֹּאמֶר מָה הָעֵרָבוֹן אֲשֶׁר אֶתֶּן לָּךְ וַתֹּאמֶר חֹתָמְךָ וּפְתִילֶךָ וּמַטְּךָ אֲשֶׁר בְּיָדֶךָ וַיִּתֶּן לָּהּ וַיָּבֹא אֵלֶיהָ וַתַּהַר לוֹ:

רשב"ם בראשית לח, יח

חותמך - טבעתך, פתילך - אזור, ומטך...

ספורנו בראשית לח

(טז) מַה תִּתֶּן לִי - הִתְחִילָה לְדַבֵּר כְּדֵי שֶׁיַּכִּירָהּ, כִּי לא הָיְתָה מְכַוֶּנֶת לְשׁוּם אֶתְנָן (שכר זונה) בְּלִי סָפֵק, אֲבָל הָיְתָה כַּוָּנָתָהּ לְהָקִים זֶרַע מִיהוּדָה, וּבְכֵן **לָקְחָה עֵרָבון לא לֵהָנות בּו אֶלָּא לְעֵדוּת,** וְאִם הָיָה נותֵן לָהּ אֶתְנָן לא הָיְתָה מְקַבֶּלֶת, כִּי לא הָיָה אָז עִמָּהּ עֵדוּת לְזַכּות אֶת נַפְשָׁהּ.

(יח) וּבָחֲרָה בְּאֵלֶּה הַכֵּלִים הַמּורִים הַגְּדֻלָּה וְהַגְּבוּרָה כְּחותָם וְשֵׁבֶט (ומטה) הַמּושֵׁל וְהָאֵזור...

וְזֶה עָשְׂתָה כְּדֵי שֶׁתְּהַרְהֵר בְּמַעֲלַת יְהוּדָה וּגְדֻלָּתו.

1. עיין בפסוקים טז-יח ובדברי הרשב"ם והספורנו, וענה:

א. מה השכר שמציע יהודה לתמר לקבל בתמורה למעשה?

ב. מה תמר מבקשת לקבל כערבון, עד שיהודה יתן לה את השכר? היעזר ברשב"ם.

ג. לפי הספורנו הצע הסבר מדוע תמר בחרה דווקא בדברים אלו כערבון?

ד. לפי הספורנו, מה מסמלים הדברים שדרשה תמר לקבל כערבון? ומדוע היא דרשה דווקא אותם.

היעלמותה של תמר

**בראשית לח**

(יט) וַתָּקָם וַתֵּלֶךְ וַתָּסַר צְעִיפָהּ מֵעָלֶיהָ וַתִּלְבַּשׁ בִּגְדֵי אַלְמְנוּתָהּ:

(כ) וַיִּשְׁלַח יְהוּדָה אֶת גְּדִי הָעִזִּים בְּיַד רֵעֵהוּ הָעֲדֻלָּמִי לָקַחַת הָעֵרָבוֹן מִיַּד הָאִשָּׁה וְלֹא מְצָאָהּ:

(כא) וַיִּשְׁאַל אֶת אַנְשֵׁי מְקֹמָהּ לֵאמֹר אַיֵּה הַקְּדֵשָׁה הִוא בָעֵינַיִם עַל הַדָּרֶךְ וַיֹּאמְרוּ לֹא הָיְתָה בָזֶה קְדֵשָׁה:

(כב) וַיָּשָׁב אֶל יְהוּדָה וַיֹּאמֶר לֹא מְצָאתִיהָ וְגַם אַנְשֵׁי הַמָּקוֹם אָמְרוּ לֹא הָיְתָה בָזֶה קְדֵשָׁה:

(כג) וַיֹּאמֶר יְהוּדָה תִּקַּח לָהּ פֶּן נִהְיֶה לָבוּז הִנֵּה שָׁלַחְתִּי הַגְּדִי הַזֶּה וְאַתָּה לֹא מְצָאתָהּ:

**רש"י בראשית לח כג**

תקח לה - יהיה שלה מה שבידה.

פן נהיה לבוז - אם תבקשנה עוד יתפרסם הדבר ויהיה גנאי, כי מה עלי לעשות עוד לאמת דברי.

1. כיצד מנמק יהודה את ההוראה שלו לרעהו העדולמי שלא לחפש יותר אחר הקדשה? ציין שני נימוקים.

|  |
| --- |
| [חלק ג: משפט תמר והולדת הבנים](http://lilmod.cet.ac.il/ShowItem.aspx?ItemID=e7b3c7f6-76b1-440e-ae07-328587bd4bb5&lang=HEB) |

המשפט של תמר

בראשית לח

(כד) וַיְהִי כְּמִשְׁלֹשׁ חֳדָשִׁים וַיֻּגַּד לִיהוּדָה לֵאמֹר זָנְתָה תָּמָר כַּלָּתֶךָ וְגַם הִנֵּה הָרָה לִזְנוּנִים וַיֹּאמֶר יְהוּדָה הוֹצִיאוּהָ וְתִשָּׂרֵף:

(כה) הִוא מוּצֵאת וְהִיא שָׁלְחָה אֶל חָמִיהָ לֵאמֹר לְאִישׁ אֲשֶׁר אֵלֶּה לּוֹ אָנֹכִי הָרָה

וַתֹּאמֶר הַכֶּר נָא לְמִי הַחֹתֶמֶת וְהַפְּתִילִים וְהַמַּטֶּה הָאֵלֶּה:

(כו) וַיַּכֵּר יְהוּדָה וַיֹּאמֶר צָדְקָה מִמֶּנִּי כִּי עַל כֵּן לֹא נְתַתִּיהָ לְשֵׁלָה בְנִי וְלֹא יָסַף עוֹד לְדַעְתָּהּ:

בשלב זה כאשר האירועים מגיעים לשיאם, בא לידי ביטוי התיקון והתשובה:

* רמב"ן בראשית לח, כד

ואני לא ידעתי הדין הזה... (שהרי) שומרת יבם שזינתה אינה במיתה כלל...?

ונראה לי שהיה יהודה קצין שוטר ומושל בארץ, והכלה אשר תזנה עליו איננה נדונת כמשפט שאר האנשים, אך כמבזה את המלכות, ועל כן כתוב "ויאמר יהודה הוציאוה ותשרף", כי באו לפניו לעשות בה ככל אשר יצוה, והוא חייב אותה מיתה למעלת המלכות, ושפט אותה כמחללת את אביה לכבוד כהונתו, לא שיהיה דין הדיוטות כן.

1. עיין בדברי הרמב"ן וענה:

(1) מה קשה לרמב"ן וכיצד הוא מיישב קושי זה?

(2) מה ניתן ללמוד מכך על מעמדו של יהודה?

גדולה של תמר

בראשית לח, כה

הִוא מוּצֵאת וְהִיא שָׁלְחָה אֶל חָמִיהָ לֵאמֹר לְאִישׁ אֲשֶׁר אֵלֶּה לּוֹ אָנֹכִי הָרָה

וַתֹּאמֶר הַכֶּר נָא לְמִי הַחֹתֶמֶת וְהַפְּתִילִים וְהַמַּטֶּה הָאֵלֶּה:

בבלי סוטה י, ע"ב

אמר רבי יוחנן משום רבי שמעון בן יוחי: נוח לו לאדם שיפיל עצמו לתוך כבשן האש ואל ילבין פני חבירו ברבים. מנלן? מתמר.

1. עיין בפסוק יח ובדברי הגמרא, וענה:

א. לפי פסוק יח, כיצד נוהגת תמר כשהיא שומעת את גזר הדין שלה?

ב. באיזו דרך נוספת תמר יכלה לנוהג?

ג. מדוע תמר העדיפה לפעול כפי שמתואר בפסוק יח ולא בדרך הנוספת האפשרית? היעזר בדברי הגמרא.

ד. כתוב בלשונך, איזו הנהגה טובה למד רשב"י ממעשה תמר?

1. **שאלה מאתגרת:** לכאורה אפשר לטעון נגד דברי הגמרא את הטענה הבאה: תמר לא באמת התכוונה ליפול ל"כבשן האש", אלא היא ניסתה קודם כל ללכת בדרך בה יהודה יודה מעצמו, אך אם הוא לא היה מודה היא כן הייתה חושפת ומגלה שיהודה שכב איתה ומביישת אותו - ואז היא לא היתה מוצאת להורג.

הסבר מדוע טענה זו איננה נכונה?

גדולתו של יהודה

בראשית לח, כו

וַיַּכֵּר יְהוּדָה וַיֹּאמֶר צָדְקָה מִמֶּנִּי כִּי עַל כֵּן לֹא נְתַתִּיהָ לְשֵׁלָה בְנִי וְלֹא יָסַף עוֹד לְדַעְתָּהּ:

* שמות רבה (וילנא) פרשת משפטים, פרשה ל

ולמה נתן הקדוש ברוך הוא כתר ליהודה? ...

אלא שדן דין אמת לתמר... כיצד היו יצחק ויעקב יושבים שם וכל אחיו והיו מחפין אותו (מנסים להצדיק את יהודה),

הכיר יהודה למקום ואמר אמיתת הדבר, ואמר: "צדקה ממני" (בראשית לח, כו) ועשאו הקדוש ברוך הוא נשיא.

1. עיין בפסוק כו, ובדברי המדרש, וענה:

א. לפי פסוק יט, כיצד נוהג יהודה כשהוא שומע את דבר תמר ורואה את החפצים שהיא שלחה אליו?

ב. באיזו דרך נוספת יהודה יכל היה נוהג? (היעזר בדברי המדרש)

ג. מדוע יהודה העדיף לפעול כפי שמתואר בפסוק כו, ולא בדרך הנוספת האפשרית?

ד. מהי מעלתו של יהודה המתגלית ממעשה זה? (שלושה דברים)

רש"י בראשית לח, כו

צדקה - בדבריה.

ממני - היא מעוברת.

כי על כן לא נתתיה - כי בדין עשתה, על אשר לא נתתיה לשלה בני.

1. עיין בפסוק כו וברש"י, וענה:

א. מה הן שתי הקריאות האפשריות (לפי הפשט ולפי רש"י) לביטוי "צדקה ממני", ומה ההבדל ביניהם?

ב. מדוע לא מגיע לתמר עונש מוות כתוצאה מהמידע שהתגלה?

הולדת הבנים

בראשית פרק לח

(כז) וַיְהִי בְּעֵת לִדְתָּהּ וְהִנֵּה תְאוֹמִים בְּבִטְנָהּ:

(כח) וַיְהִי בְלִדְתָּהּ וַיִּתֶּן יָד וַתִּקַּח הַמְיַלֶּדֶת וַתִּקְשֹׁר עַל יָדוֹ שָׁנִי לֵאמֹר זֶה יָצָא רִאשֹׁנָה:

(כט) וַיְהִי כְּמֵשִׁיב יָדוֹ וְהִנֵּה יָצָא אָחִיו וַתֹּאמֶר מַה פָּרַצְתָּ עָלֶיךָ פָּרֶץ וַיִּקְרָא שְׁמוֹ **פָּרֶץ**:

(ל) וְאַחַר יָצָא אָחִיו אֲשֶׁר עַל יָדוֹ הַשָּׁנִי וַיִּקְרָא שְׁמוֹ זָרַח: ס

תמר זוכה לתאומים, כנגד שני בני יהודה שמתו, ומקימה את בית יהודה ואת שושלת משיח בן דוד, כמפורט בסוף מגילת רות:

רות ד

(יח) וְאֵלֶּה תּוֹלְדוֹת **פָּרֶץ** פֶּרֶץ הוֹלִיד אֶת חֶצְרוֹן:

(יט) וְחֶצְרוֹן הוֹלִיד אֶת רָם וְרָם הוֹלִיד אֶת עַמִּינָדָב:

(כ) וְעַמִּינָדָב הוֹלִיד אֶת נַחְשׁוֹן וְנַחְשׁוֹן הוֹלִיד אֶת שַׂלְמָה:

(כא) וְשַׂלְמוֹן הוֹלִיד אֶת בֹּעַז וּבֹעַז הוֹלִיד אֶת עוֹבֵד:

(כב) וְעֹבֵד הוֹלִיד אֶת יִשָׁי וְיִשַׁי הוֹלִיד אֶת **דָּוִד**:

|  |
| --- |
| [הקשר](http://lilmod.cet.ac.il/ShowItem.aspx?ItemID=e7b3c7f6-76b1-440e-ae07-328587bd4bb5&lang=HEB) בין מעשה יהודה ותמר לסיפור יוסף ואחיו |

בתוך הסיפור הארוך של יוסף ואחיו (המתחיל בפרק לז ומסתיים בפרק נ' - 14 פרקים) מובא המעשה של יהודה ותמר (פרק לח). האם יש קשר רעיוני בין "מעשה יהודה ותמר" לבין "סיפור יוסף ואחיו", או שזהו מעשה העומד בפני עצמו והוא נכתב בתוך הסיפור של יוסף ואחיו כי אז התרחשו האירועים המתוארים במעשה יהודה ותמר?

נעיין במקורות הבאים המובאים בטבלה וננסה לענות על שאלה זו.

|  |  |  |  |
| --- | --- | --- | --- |
|  | **מעשה יהודה ותמר** | **מעשה יוסף ואחיו** | **פרשנות** |
| **(1)** | **בראשית לח, א**  וַיְהִי בָּעֵת הַהִוא וַיֵּרֶד יְהוּדָה מֵאֵת אֶחָיו וַיֵּט עַד אִישׁ עֲדֻלָּמִי וּשְׁמוֹ חִירָה: |  | **ספורנו בראשית לח, א**  וַיְהִי בָּעֵת הַהִיא - בְּאותו הַזְּמַן שֶׁנִּמְכַּר יוסֵף לְמִצְרַיִם בְּסִבַּת עֲצַת יְהוּדָה, שֶׁאָמַר לְמָכְרו וְלא אָמַר לַהֲשִׁיבו וְשִׁכֵּל אֶת אָבִיו, חָל עַל יְהוּדָה פְּרִי מַעֲלָלָיו, וְהולִיד שְׁנֵי בְּנֵי מָוֶת וְנִשְׁאַר שָׁכוּל מִשְּׁנֵיהֶם. |
| **(2)** | **בראשית לח, א**  וַיְהִי בָּעֵת הַהִוא וַיֵּרֶד יְהוּדָה מֵאֵת אֶחָיו וַיֵּט עַד אִישׁ עֲדֻלָּמִי וּשְׁמוֹ חִירָה: | **בראשית לט, א**  וְיוֹסֵף הוּרַד מִצְרָיְמָה וַיִּקְנֵהוּ פּוֹטִיפַר סְרִיס פַּרְעֹה שַׂר הַטַּבָּחִים אִישׁ מִצְרִי מִיַּד הַיִּשְׁמְעֵאלִים אֲשֶׁר הוֹרִדֻהוּ שָׁמָּה: |  |
| **(3)** | **בראשית לח, כ-כג**  וַיִּשְׁלַח יְהוּדָה אֶת גְּדִי הָעִזִּים בְּיַד רֵעֵהוּ הָעֲדֻלָּמִי לָקַחַת הָעֵרָבוֹן מִיַּד הָאִשָּׁה וְלֹא מְצָאָהּ... וַיֹּאמֶר יְהוּדָה תִּקַּח לָהּ פֶּן נִהְיֶה לָבוּז הִנֵּה שָׁלַחְתִּי הַגְּדִי הַזֶּה וְאַתָּה לֹא מְצָאתָהּ: | **בראשית לז, לא**  (לא) וַיִּקְחוּ אֶת כְּתֹנֶת יוֹסֵף וַיִּשְׁחֲטוּ שְׂעִיר עִזִּים וַיִּטְבְּלוּ אֶת הַכֻּתֹּנֶת בַּדָּם: | **רש"י בראשית לח, כג**  הנה שלחתי הגדי הזה - לפי שרימה יהודה את אביו בגדי עזים, שהטביל כתנת יוסף בדמו, רמוהו גם אותו בגדי עזים: |
| **(4)** | **בראשית לח, כה**  הִוא מוּצֵאת וְהִיא שָׁלְחָה אֶל חָמִיהָ לֵאמֹר לְאִישׁ אֲשֶׁר אֵלֶּה לּוֹ אָנֹכִי הָרָה וַתֹּאמֶר הַכֶּר נָא לְמִי הַחֹתֶמֶת וְהַפְּתִילִים וְהַמַּטֶּה הָאֵלֶּה: | **בראשית לז, לב**  וַיְשַׁלְּחוּ אֶת כְּתֹנֶת הַפַּסִּים וַיָּבִיאוּ אֶל אֲבִיהֶם וַיֹּאמְרוּ זֹאת מָצָאנוּ הַכֶּר נָא הַכְּתֹנֶת בִּנְךָ הִוא אִם לֹא: | **בבלי סוטה דף י, ע"ב**  א"ר חמא ברבי חנינא: ב'הכר' בישר (יהודה) לאביו, ב'הכר' בישרוהו. |

1. עיין במקורות המובאים בטבלה, וענה על השאלות הבאות:

א. סמן בטבלה במרקר את ארבעת הביטויים המוכיחים כי קיים קשר רעיוני, בין מעשה יהודה ותמר לבין סיפור יוסף ואחיו.

ב. **הסבר בלשונך** את ארבעת הקשרים שניתן למצוא בין "מעשה יהודה ותמר" לבין "סיפור יוסף ואחיו". (הוסף בהסברך את דברי הפרשנות שהובאו בטבלה).

"וַיֵּרֶד יְהוּדָה מֵאֵת אֶחָיו"

מיד לאחר מכירת יוסף מסופר ש"**וַיֵּרֶד** יְהוּדָה מֵאֵת אֶחָיו אֶחָיו וַיֵּט עַד אִישׁ **עֲדֻלָּמִי**" מדובר בירידה פיזית-גאוגרפית, שהרי משפחת יעקב ישבה **בהרי** יהודה - בחברון, ויהודה יורד ל"עדולם" הנמצא **בשפלת** יהודה. אך המפרשים הבינו שביטוי זה בא ללמדנו שלא מדובר רק בירידה פיזית, אלא במשהו יותר עמוק:

|  |  |
| --- | --- |
| בראשית לח, א  וַיְהִי בָּעֵת הַהִוא **וַיֵּרֶד יְהוּדָה מֵאֵת אֶחָיו** וַיֵּט עַד אִישׁ עֲדֻלָּמִי וּשְׁמוֹ חִירָה: | |
| **רש"י**  ויהי בעת ההוא - למה נסמכה פרשה זו לכאן, והפסיק בפרשתו של יוסף?  ללמד שהורידוהו אחיו מגדולתו כשראו בצרת אביהם, אמרו: 'אתה אמרת למכרו, אילו אמרת להשיבו, היינו שומעים לך'. | **חזקוני**  וירד יהודה מאת אחיו - הלך לו שלא היה יכול לסבול צערו של אביו |

1. עיין בפסוק א ובדברי רש"י והחזקוני, וענה:

א. במה דומה פירושו של החזקוני לפירושו של רש"י?

ב. במה שונה (מה ההבדל) פירושו של החזקוני מפירושו של רש"י?

"והקב"ה היה עוסק ובורא אורו של מלך המשיח"

עד כה ראינו הסבר אחד מדוע מעשה "יהודה ותמר" מובא באמצע סיפור "יוסף ואחיו", וההסבר הוא, שיש קשר עלילתי בין המעשים - קשר של "חטא ועונש" ויש בו מרכיבים של "מידה כנגד מידה". ברם חז"ל מצאו הסבר נוסף מדוע מעשה יהודה ותמר הובא כאן כחלק מהסיפור הגדול של יוסף ואחיו.

****בראשית רבה פרשת וישב פרשה פה****

ויהי בעת ההיא - רבי שמואל בר נחמן פתח 'כי אנכי ידעתי את המחשבות' (ירמיה כט), שבטים היו עסוקין במכירתו של יוסף, ויוסף היה עסוק בשקו ובתעניתו, ראובן היה עסוק בשקו ובתעניתו, ויעקב היה עסוק בשקו ובתעניתו, ויהודה היה עסוק ליקח לו אשה, **והקב"ה היה עוסק ובורא אורו של מלך המשיח**.

1. עיין במדרש רבה, וענה:

א. לפי המדרש, מדוע "מעשה יהודה ותמר" הובא באמצע "סיפור מכירת יוסף"?

ב. מה הרעיון הרוחני העולה מדברי המדרש? וכיצד הוא מתקשר לרעיון שלמדנו על **"הסיבתיות הכפולה"?**

לפניך שני אירועים מ"מעשה יהודה ותמר" המדגימים את העיקרון של "**הסביתיות הכפולה"**:

בראשית לח

(טו) וַיִּרְאֶהָ יְהוּדָה וַיַּחְשְׁבֶהָ לְזוֹנָה כִּי כִסְּתָה פָּנֶיהָ:

(טז) וַיֵּט אֵלֶיהָ אֶל הַדֶּרֶךְ וַיֹּאמֶר הָבָה נָּא אָבוֹא אֵלַיִךְ כִּי לֹא יָדַע כִּי כַלָּתוֹ הִוא...

(יח) ... וַיָּבֹא אֵלֶיהָ וַתַּהַר לוֹ:

ספורנו בראשית לח, טז

כִּי לא יָדַע כִּי כַלָּתו הִיא - גַּם אַחַר שֶׁנָּטָה אֵלֶיהָ אֶל הַדֶּרֶךְ לא הִכִּירָהּ, שֶׁאִם הָיָה מַכִּירָהּ הָיָה מְדַבֵּר בָּהּ בִּשְׁבִיל בְּנו, וְלָאֵל יִתְבָּרַךְ נִתְכְּנוּ עֲלִילות, שֶׁרָצָה שֶׁיִהְיֶה זַרְעָהּ מִיהוּדָה שֶׁהָיָה יותֵר שָׁלֵם וְרָצוּי מִשֵּׁלָה, וּמִמֶּנָּה יִהְיֶה מְשִׁיחַ צִדְקֵנוּ.

1. עיין בדברי הספורנו, וענה:

א. לפי הספורנו, כיצד ניתן להסביר את מעשהו של יהודה?

ב. לפי השיטה של "הסיבתיות הכפולה" הסבר מדוע יהודה שכב עם תמר?

****בראשית רבה ויחי פרשה צט****

(בעקבות דבריו הקשים של יעקב לראובן, שמעון ולוי בברכותיו (בראשית מט) אומר המדרש:

יהודה אתה יודוך אחיך - והיה מתירא יהודה שלא יזכור לו מעשה תמר התחיל קורא לו "יהודה אתה יודוך אחיך", אמר לו הקדוש ברוך הוא **אתה הודית במעשה תמר יודוך אחיך להיות מלך עליהם,** ידך בעורף אויביך, זה דוד שהוא עומד ממנו.

1. עיין בדברי המדרש, וענה:

א. כיצד השפיע התנהלותו של יהודה במעשה יהודה ותמר על מעמדו בעם ישראל?

ב. הסבר כיצד בא לידי ביטוי "הסבתיות הכפולה" באירוע שבו הודה יהודה בחטאו במעשהו עם תמר?